HENSTILLING FRA KOMMISSIONEN TIL RÅDET

om bemyndigelse af Kommissionen til at indlede forhandlinger på Den Europæiske Unions vegne om ændring af energifællesskabstraktaten

BEGRUNDELSE

Ifølge artikel 11 i traktaten om oprettelse af energifællesskabet forstås ved "gældende fællesskabsret om energi":

– Europa-Parlamentets og Rådets direktiv 2003/54/EF af 26. juni 2003 om fælles regler for det indre marked for elektricitet og om ophævelse af direktiv 96/92/EF

– Europa-Parlamentets og Rådets direktiv 2003/55/EF af 26. juni 2003 om fælles regler for det indre marked for naturgas og om ophævelse af direktiv 98/30/EF og

– Europa-Parlamentets og Rådets forordning (EF) nr. 1228/2003 af 26. juni 2003 om betingelserne for netadgang i forbindelse med grænseoverskridende elektricitetsudveksling.

I henhold til energifællesskabets ministerråds afgørelse nr. 2007/06/MC-EnC af 18. december 2007 skal de kontraherende parter også gennemføre Europa-Parlamentets og Rådets forordning (EF) nr. 1775/2005 af 28. september 2005 om betingelserne for adgang til naturgastransmissionsnet.

I Den Europæiske Union er de fire retsakter blevet ophævet med virkning fra den 3. marts 2011 og erstattet af direktiv 2009/72/EF, direktiv 2009/73/EF, forordning (EF) nr. 714/2009 og forordning (EF) nr. 715/2009, alle vedtaget den 13. juli 2009. Sammen med Europa-Parlamentets og Rådets forordning (EF) nr. 713/2009 af 13. juli 2009 om oprettelse af et agentur for samarbejde mellem energireguleringsmyndigheder (ACER) udgør disse nye dele af EU-lovgivningen den "tredje pakke" af lovgivningsforanstaltninger på EU's indre energimarked.

I artikel 20 i energifællesskabstraktatens er fastsat, at: "Hver kontraherende part forelægger senest et år efter datoen for denne traktats ikrafttræden Europa-Kommissionen en plan for gennemførelse af Europa-Parlamentets og Rådets direktiv 2001/77/EF af 27. september 2001 om fremme af elektricitet produceret fra vedvarende energikilder inden for det indre marked for elektricitet og Europa-Parlamentets og Rådets direktiv 2003/30/EF af 8. maj 2003 om fremme af anvendelsen af biobrændstoffer og andre fornyelige brændstoffer til transport. Europa-Kommissionen forelægger de kontraherende parters planer for ministerrådet med henblik på vedtagelse."

Begge direktiver, der anses for at være energifællesskabets "regelværk for vedvarende energi", blev ændret ved Europa-Parlamentets og Rådets direktiv 2009/28/EF af 23. april 2009 om fremme af anvendelsen af energi fra vedvarende energikilder og om ændring og senere ophævelse af direktiv 2001/77/EF og 2003/30/EF.

I den rapport om energifællesskabet, der er udarbejdet i henhold til artikel 7 i afgørelse 2006/500/EF, som blev vedtaget den 10. marts 2011, konstaterede Kommissionen, at en af energifællesskabets prioriteringer, når det drejer sig om at fremskynde integreringen af regionen i et fælles europæisk energimarked er at vedtage og gennemføre den tredje pakke.

I henhold til artikel 59 i energifællesskabstraktaten om sammensætningen af reguleringsudvalget skal Den Europæiske Union repræsenteres af "Europa-Kommissionen, bistået af en energimyndighed fra hver deltager og en repræsentant for gruppen af europæiske tilsynsmyndigheder for elektricitet og gas (ERGEG)."

De opgaver, som tidligere blev varetaget af gruppen af europæiske tilsynsmyndigheder for elektricitet og gas (ERGEG), er overtaget af Agenturet for Samarbejde mellem Energimyndigheder (ACER), og ERGEG ophører med at eksistere fra den 1. juli 2011.

Den 6. maj vedtog Kommissionen en afgørelse om Kommissionens forslag til ministerrådet for energifællesskabet om gennemførelsen af direktiv 2009/72/EF, direktiv 2009/73/EF, forordning (EF) nr. 714/2009 og forordning (EF) nr. 715/2009 og om ændring af artikel 11 og 59 i energifællesskabstraktaten.

I artikel 5, stk. 2, i Rådets afgørelse af 29. maj 2006 om Det Europæiske Fællesskabs indgåelse af energifællesskabstraktaten er fastsat den procedure, der finder anvendelse, før energifællesskabets institutioner kan indtage en holdning til ændringer af energifællesskabstraktaten (artikel 100, nr. i)).

På den baggrund anbefaler Kommissionen derfor, at Rådet giver Kommissionen bemyndigelse til at forhandle i energifællesskabets institutioner om nødvendige tilpasninger af energifællesskabstraktaten.

HENSTILLING

På baggrund af ovenstående henstiller Kommissionen,

- at Rådet bemyndiger Kommissionen til at indlede forhandlinger på Den Europæiske Unions vegne om nødvendige ændringer af energifællesskabstraktaten

- at Kommissionen, i overensstemmelse med traktaten, er forhandler for Den Europæiske Union og forhandler de ændringer til energifællesskabstraktaten, som er fastlagt i forhandlingsdirektiverne, og

- at Rådet udpeger et udvalg, som forhandlingerne skal føres i samråd med, samt

- at Rådet udsteder de forhandlingsdirektiver, der angives i bilaget til denne henstilling.

BILAG

Forhandlingsdirektiver om ændringer til energifællesskabstraktaten.

"Gældende fællesskabsret om energi "

De ændringer, der skal indgås aftale om på Den Europæiske Unions vegne, skal være i tråd med dem, som foreslås i Kommissionens afgørelse af 6. maj 2011.

"REGELVÆRK FOR VEDVARENDE ENERGI"

De ændringer, der skal indgås aftale om på Den Europæiske Unions vegne, bør henvise til de kontraherende parters forpligtelse til at vedtage direktiv 2009/28 om fremme af anvendelsen af energi fra vedvarende energikilder og om ændring og senere ophævelse af direktiv 2001/77/EF og 2003/30/EF.

ENERGIFÆLLESSKABETS REGULERINGSUDVALG

De ændringer, der skal indgås aftale om på Den Europæiske Unions vegne, skal være i tråd med dem, som foreslås i Kommissionens afgørelse af 6. maj 2011.

[pic] |